
1. Základné údaje

1.1 Číslo podľa štátneho zoznamu, ak je pridelené
220
1.2 Príslušnosť k európskej sústave chránených území a územiam medzinárodného významu
Územie je súčasťou územia európskeho významu SKUEV0251 Zázrivské lazy, ktoré bolo ustanovené Výnosom MŽP SR č.3/2004-5.1 zo 14.6.2004, ktorým sa vydáva národný zoznam území európskeho významu. Následne bol schválené Rozhodnutím Komisie ES č. K(2008)271 z 25. januára 2008, ktorým sa podľa smernice Rady 92/43/EHS prijíma zoznam území európskeho významu v alpskej biogeografickej oblasti.

Nachádza sa v rámci chráneného vtáčieho územia SKCHVU013 Malá Fatra.

1.3. Kategória a názov územia
Kategória: Prírodná pamiatka (PP).
Názov územia: Bôrická mláka.

1.4. Platný právny predpis o vyhlásení chráneného územia alebo medzinárodný doklad o zaradení lokality do sústavy území medzinárodného významu
1. Uznesenie rady ONV v Dolnom Kubíne č. 140/1974 z 19.7.1974, ktorým sa schvaľuje vyhlásenie územia za chránený prírodný výtvor.
2. Rozhodnutie ONV v Dolnom Kubíne, odboru kultúry, č. 477/74 z 19.8.1974, ktorým sa územie vyhlasuje za chránený prírodný výtvor.
3. Vyhláška Krajského úradu životného prostredia v Žiline č. 7/2004 z 3.5.2004, ktorým sa mení stupeň ochrany územia na 4. stupeň ochrany.
1.5. Celková výmera chráneného územia a jeho ochranného pásma
Prírodná pamiatka Bôrická mláka má výmeru 0,6 ha.
Územie nemá vyhlásené ochranné pásmo. Vymedzuje ho § 17 zákona NR SR č. 543/2002 Z. z. o ochrane prírody a krajiny v znení neskorších predpisov a platí do vzdialenosti 60 m od hranice CHÚ.

Ochranné pásmo Prírodnej pamiatky Bôrická mláka má výmeru 2,93 ha.

Prírodná pamiatka Bôrická mláka a jej ochranné pásmo majú spolu výmeru 3,53 ha.

SÚPIS PARCIEL

	Súpis parciel podľa KN reg. „C“
k. ú.: Zázrivá

obec: Zázrivá
okres: Dolný Kubín

stav KN k 01.04.2015

	Pr. č.
	č. parcely
	výmera v m2
	druh pozemku
	vlastník
	správca, nájomca alebo iná opráv. os.
	pozná-mka

	1.

2.


	1749

1751


	4.174
1.826

	Trvalý trávny porast

Trvalý trávny porast


	-

-


	Poľnohospodárske družstvo v Párnici

Poľnohospodárske družstvo v Párnici
	Časť
Časť



	       k. ú. spolu: 6.000 m2

	       Celková výmera: 6.000 m2


SÚPIS PARCIEL

	Súpis parciel podľa KN reg. „E“

k. ú.: Zázrivá

obec: Zázrivá
okres: Dolný Kubín

stav KN k 01.04.2015

	Pr. č.
	č. parcely
	výmera v m2
	druh pozemku
	LV
	správca, nájomca alebo iná opráv. os.
	pozná-mka

	1.


	17711/2


	4.174


	Trvalý trávny porast


	4791


	Poľnohospodárske družstvo v Párnici
	Časť



	       k. ú. spolu: 6.000 m2

	       Celková výmera: 6.000 m2


Prírodná pamiatka Bôrická mláka je súčasťou parcely registra „E“ č. 17711/2 so založeným listom vlastníctva č. 4791 s 609 spoluvlastníkmi.

SVM50 © Úrad geodézie, kartografie a katastra SR, 2000, č.040/010205-AG, Tematické spracovanie © Štátna ochrana prírody SR, Banská Bystrica, 2015

1.6. Súčasný stav predmetu ochrany
1.6.1. Prírodné pomery

Geomorfológia, geológia, hydrológia, hydrogeológia

Chránené územie na nachádza v Žilinskom kraji, v okrese Dolný Kubín, v katastrálnom území Zázrivá. Mapový list 26-32 základnej mapy SR v mierke 1:50 000.
Z hľadiska geomorfologického členenia (Mazúr a Lukniš, 1986) sa poloha územia Bôrickej mláky začleňuje do provincie Západné Karpaty, oblasti Stredné Beskydy, celku Kysucká vrchovina, podcelku Kysucké bradlá a jeho časti Zázrivská brázda. Nadmorská výška Prírodnej pamiatky Bôrická mláka je 665 m n. m..

Geologicky je hodnotené územie budované najmä paleogénnymi horninami, ktoré pozostávajú z pieskovcov a ílovcov v rozličnom zastúpení. Hodnotená mokraď vznikla na tomto type hornín v dôsledku svahových deformácií - zosuvov, ktoré sú pre túto geologickú jednotku charakteristické. Geneticky je mokraď vytvorená v mieste väčšieho a staršieho stabilizovaného zosuvu. Keďže horniny okolia sú z väčšej časti budované ílovcami a ílovitými nespevnenými sedimentmi, hydraulická priepustnosť telesa zosuvu je pomerne nízka. Vďaka tomuto je možné, aby sa na povrchu vytvorila akumulácia vôd, pri ktorej prakticky nedochádza k podzemnému odvodňovaniu. Ako jediné možné zdroje dotácie mokrade Bôrická mláka vodou prichádzajú do úvahy atmosférické zrážky, ktoré spadnú priamo na plochu mokrade, čomu nasvedčuje najmä jej merná elektrická vodivosť (podobná zrážkovým vodám). Je možná aj limitovaná skrytá dotácia podzemnou vodou, pritekajúcou z vyššie sa nachádzajúcich svahov. Plocha takto prispievajúcej oblasti však vzhľadom na morfologickú pozíciu mokrade vo vrcholovej oblasti nie je veľká. Teplota dokumentovaných vôd je ovplyvňovaná iba aktuálnou teplotou vzduchu. Uvedené nasvedčuje tomu, že zdroje vody akumulovanej v mokradi sú obmedzené a sú nimi iba priame zrážky, povrchový splach z blízkeho okolia a prestup podzemných vôd do povrchovej akumulácie limitovaný veľkosťou prispievajúcej oblasti a priepustnosťou horninového prostredia. Lokalita je odvodňovaná veľmi pomalou infiltráciou vôd do pomerne slabo priepustných podložných hornín a procesmi evapotranspirácie. Nakoľko sa mokraď nachádza na zatopenej odlučnej oblasti zosuvu, môže byť jej vodná bilancia perspektívne závislá aj od potenciálnej aktivácie zosuvných procesov a prípadného otvárania sa odtokových ciest svahovými deformáciami – v týchto prípadoch môže hroziť aj úplné odvodnenie lokality.
Rastlinstvo
Územie fytogeograficky patrí do oblasti západokarpatskej flóry, obvodu Západobeskydskej flóry, okresu Západné Beskydy. Rašelinisko je lokalizované v odtrhovej zóne, tesne pod šmykovou plochou zosuvu, kde bola poklesnutím zosunutých horninových más vytvorená povrchová depresia. Ide o izolované najzápadnejšie a najjužnejšie položené oravské rašelinisko. Rastlinstvo samotného rašeliniska je závislé od trvalej prítomnosti vody na alebo nad úrovňou pôdneho povrchu. Na základe druhového zloženia tu bol zaevidovaný biotop európskeho významu Ra3 Prechodné rašeliniská a trasoviská. Okolo zavodnenej časti sa nachádza úzky pás zvyšku pasienkov. 

Hladina vody sa tu nachádza podľa momentálnych zrážkových podmienok na úrovni alebo tesne pod povrchom. Machové poschodie tvoria predovšetkým rašelinníky a sčasti i ďalšie machorasty ako Polytrichum commune, ktorý tu vytvára kopčeky vyčnievajúce nad úroveň rašeliniska. Od prvého zoznamu machorastov na území môžeme pozorovať úbytok počtu druhov rašelinníkov. Na rašelinisku od prvých dostupných údajov (1976) bolo zaznamenaných 56 druhov vyšších rastlín, z toho je aktuálne 51 druhov. Výskyt niektorých ohrozených druhov – Drosera rotundifolia, Sparganium natans a Ceratophyllum submerzum nebol v súčasnosti potvrdený. Výskyt Hippochaete variegata je nepravdepodobný. Nachádzajú sa tu však bohaté populácie chránených a ohrozených druhov vachta trojlistá, nátržnica močiarna, kľukva močiarna a bublinatka obyčajná.
Fauna
Význam Bôrickej mláky pre živočíchy spočíva najmä ako lokality rozmnožovania obojživelníkov, dosiaľ tu bolo zistených 6 druhov - kunka žltobruchá (Bombina variegata), skokan hnedý (Rana temporaria), mlok vrchovský (Triturus alpestris), mlok karpatský (Triturus montandoni), mlok hrebenatý (Triturus cristatus), ropucha bradavičnatá (Bufo bufo). Z plazov sa na lokalite vyskytuje vretenica severná (Vipera berus), slepúch lámavý (Anguis fragilis), jašterica krátkohlavá (Lacerta agilis), v minulosti údajne aj užovka hladká (Coronella austriaca) a jašterica živorodá (Lacerta = Zootoca vivipara, Žuffová 1988). Predbežné výsledky prieskumu fauny pavúkov uvádza Kovalčík (2013). Nachádza sa tu stabilná populácia druhu vážky európskeho významu Leucorrhinia pectoralis.
1.6.2. Stručný opis predmetu ochrany
Predmet ochrany PP Bôrická mláka:

PP Bôrická mláka bola pôvodne vyhlásená v kategórii chránený prírodný výtvor na ochranu svojrázneho geomorfologického útvaru zamokreného sedielka so slatinnou a rašelinnou vegetáciou.
Biotopy národne významných druhov rastlín, na ochranu ktorých sa vyhlasujú chránené územia (príloha č. 4. vyhlášky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov): nátržnica močiarna (Comarum palustre), kľukva močiarna (Oxycoccus palustris).

Na území PP Bôrická mláka sa vyskytuje aj druh živočícha národného významu (príloha č. 4. vyhlášky č. 24/2003 Z. z. v znení neskorších predpisov) mlok vrchovský (Mesotriton = Triturus alpestris) a druh európskeho významu mlok hrebenatý (Triturus cristatus). 
Predmet ochrany ÚEV Zázrivské lazy vyskytujúci sa v PP Bôrická mláka tvoria biotopy európskeho významu: 7140 - Prechodné rašeliniská a trasoviská (Ra3) a biotopy druhov živočíchov európskeho významu: kunka žltobruchá (Bombina variegata) a mlok karpatský (Triturus montandoni).
Okrem týchto dvoch druhov sa tu z druhov prílohy č. 4 vyhlášky č. 24/2003 Z. z. vyskytuje aj vážka európskeho významu Leucorrhinia pectoralis, ktorú navrhujeme doplniť do SDF pre ÚEV Zázrivské Lazy.

1.6.3. Hodnotenie stavu predmetu ochrany, stanovenie priorít ochrany

Nátržnica močiarna (Comarum palustre) –na základe dlhoročného sledovania stavu populácie tohto druhu môžeme konštatovať jeho  priaznivý stav. Najhojnejšie sa vyskytuje na okrajoch prírodnej pamiatky, roztrúsene ju môžme pozorovať po jej celej ploche. 

Kľukva močiarna (Oxycoccus palustris) –na základe dlhoročného sledovania stavu populácie tohto druhu môžeme konštatovať jeho priaznivý stav. Druh každoročne kvitne a vytvára plody. Vyskytuje sa na cca 50 m2 a jej výmera a pokryvnosť sa nemení.
Na základe týchto poznatkov môžeme predpokladať, že faktory biotopu týchto druhov, ktoré ovplyvňujú ich stav sú v priaznivom stave.

7140 Prechodné rašeliniská a trasoviská (Ra3)

Zatiaľ čo stav populácií vyšších rastlín je v priaznivom stave, stav machovej vrstvy, čo sa týka druhového zloženia sa zhoršuje. Na úkor pôvodne zistených rašeliníkov sa tu šíria expanzívne Sphagnum fallax – je dominantný a S. flexuosum. K tomuto javu dochádza pravdepodobne v dôsledku zvýšenia depozície dusíka z atmosféry a je pozorovaný aj inde vo svete (J. Limpens, J., Tomassen, H.B.M., Berendse, F. 2003). Napriek tomu môžeme zatiaľ na základe hore uvedeného hodnotiť celkový stav biotopu v území ako priaznivý
Belanský (2002) uvádza z Bôrickej mláky výskyt mloka hrebenatého (Triturus cristatus), mloka karpatského (Triturus montandoni) a mloka vrchovského (Mesotriton = Triturus alpestris). Od roku 2003 do roku 2009 (Galčík 2005, 2006, ISTB Správy NP Malá Fatra) boli na lokalite zistené všetky uvedené druhy a aj kunka žltobruchá (Bombina variegata), Triturus montandoni len ojedinele (Polačik 2004, Babnič & Galčík in ISTB, 2005). V jarnom období 2011 bol však vykonaný monitoring (Hatala 2011), ktorý potvrdil len výskyt skokana hnedého a mloka hrebenatého. Prelovovaním jazierok sa nepodarilo nájsť mloka vrchovského a nepotvrdil sa ani výskyt mloka karpatského. 
1.6.4. Hodnotenie ďalších osobitných záujmov ochrany prírody a krajiny v území

Okrem uvedených druhov sa tu nachádzajú významné populácie chránených druhov vachta trojlistá (Menyanthes trifoliata) a bublinatka obyčajná (Utricularia vulgaris) v priaznivom stave.
Pri prieskume mäkkýšov v roku 2013 (Vavrová 2013) nebol zistený ani jeden druh mäkkýša, napriek tomu, že vzorky boli odoberané v rôznych častiach PP, z čoho autorka usudzuje, že lokalita je veľmi kyslá, s nedostatkom vápnika potrebného pre tvorbu schránok mäkkýšov. Metódou akustického monitoringu s využitím Batlogeru zistil Hapl (2014) na Bôrickej mláke 3 druhy netopierov- netopier pestrý (Vespertilio murinus), netopier fúzatý (Myotis mystacinus) a raniak hrdzavý (Nyctalus noctula). Z ďalších zistených druhov živočíchov možno uviesť Carabus hortensis, C. lennei, C. violaceus, Quedius molochinus, ropucha bradavičnatá (Bufo bufo), slepúch lámavý (Anguis fragilis), užovka hladká (Coronella austriaca), jašterica živorodá (Lacerta = Zootoca vivipara), piskor obyčajný (Sorex araneus), dulovnica väčšia (Neomys fodiens), piskor malý (Sorex minutus)- Žuffová (1988).
1.7. Výsledky komplexného zisťovania stavu lesa

V blízkosti južnej časti Bôrickej mláky sa nachádzajú lesné porasty, kde prebieha bežné hospodárenie v zmysle platného Programu starostlivosti o lesy na lesnom celku Párnica (ďalej len PSoL). Tento PSoL je vyhotovený na desať rokov, v roku 2015 prebieha posledný rok jeho platnosti. Zároveň v čase tvorby tohto programu starostlivosti o Prírodnú pamiatku Bôrická mláka prebieha tvorba nového PSoL, ktorý sa vyhotovuje na roky 2016 – 2025.

Lesné porasty, ktoré lemujú južný okraj prírodnej pamiatky, sú nepôvodné lesné porasty vo veku 65 a 35 rokov. V zmysle platného PSoL sú rozdelené na dva lesné dielce. Obidva sú zaradené v kategórii hospodársky les, teda lesy, kde je prevládajúca funkcia produkcia dreva. Ide o borovicovú monokultúru s prímesou smreka a smrečinu s vyšším podielom cenných listnáčov. Prebieha tu ťažba drevnej hmoty prostredníctvom prebierok a prerezávok realizovaných v prospech cieľových drevín.

V blízkosti severnej časti Bôrickej mláky sa tiež nachádzajú lesné porasty, ale na plochách vedených v katastri nehnuteľností ako trvalé trávne porasty. Ide teda o tzv. biele plochy. Tieto lesné porasty nie sú obhospodarované, nie je na ne zriadený ani PSoL, keďže sa nenachádzajú na lesnom pôdnom fonde. Ide o lesné porasty vzniknuté zo samonáletov.

2. Socioekonomické pomery (využívanie územia a jeho okolia) pozitívne a negatívne faktory
2.1 Historický kontext a územné plánovanie

Prírodná pamiatka Bôrická mláka patrí do katastrálneho územia obce Zázrivá. Rašelinisko Bôrická mláka sa v čase vyhlasovania ochrany nachádzalo uprostred pasienkov a neustále bolo narušované pasúcim sa dobytkom. Podľa ústnej informácie  RNDr. Stanislava Harvančíka vytváralo v období topenia snehu otvorenú vodnú hladinu, na ktorej sa zastavovali vodné vtáky počas ťahu, čo potvrdzujú aj spomienky miestnych obyvateľov. Tu by bolo možné hľadať aj spôsob, ako sa rašeliniskové druhy rastlín a vodné živočíchy dostali na toto pomerne izolované a maloplošné rašelinisko. V súčasnosti ho obklopuje borovicový les, v dôsledku čoho sú tu zmenené svetelné ale aj tepelné podmienky. Prítomnosť lesa môže ovplyvňovať aj vodný režim územia. V minulosti bolo územie umelo odvodnené prekopaním úzkeho odtoku na východnom okraji. Odtok bol v r. 1993 zasypaný ílovitou zeminou, čo zabránilo vysušeniu lokality. Dnes v tomto priestore nie sú pozorované úniky vody. V r. 1998 až 2001 tu bolo vybagrovaných niekoľko jám pre podporu populácie obojživelníkov. Tieto jamy sú funkčné, vytvorili sa podmienky pre rozšírenie populácie Utricularia vulgaris a pravdepodobne sa zlepšili podmienky pre rozmnožovanie vážok, keďže sa tu vodná hladina udržiavala aj počas suchých období. Správa NP Malá Fatra zabezpečila oplotenie a jeho pravidelnú údržbu, keďže okolité lesné cesty slúžia na priehon stád dobytka. Zmenené podmienky (obdobia sucha a zalesnenie) sa podpísali na šírení borovíc a iných drevín, ktoré je potrebné pravidelne odstraňovať.
Obec Zázrivá, v ktorej katastrálnom území sa PP nachádza, má platnú územnoplánovaciu dokumentáciu. V súčasnosti platí dokumentácia v znení Zmien a doplnkov č. 2 územného plánu obce (ÚPN-O) Zázrivá, ktoré boli schválené v októbri 2014 - spracovateľ: ARCHITEKTONICKÝ ATELIÉR GAM RUŽOMBEROK.

V ÚPN-O kapitole 2.18.2. Zásady a regulatívy ostatného územia - územie ochrany prírody sa uvádza: „Pri riešení návrhu funkčného a priestorového usporiadania územia sme vychádzali zo súčasnej krajinnej štruktúry, ktorá je odrazom dlhodobého hospodárenia v krajine a pravdivo odráža vzťah človeka k nej. Dôraz bol v tejto časti územného plánu kladený na hľadiská ochrany prírody, z ktorých vyplynulo aj navrhovanie nových prvkov územného systému ekologickej stability.“

V uvedenej kapitole boli schválené regulatívy ochrany prírody a krajiny, kde bolo stanovené, že pre územia chránené v zmysle slovenskej legislatívy, platia obmedzenia podľa stupňa ochrany v zmysle zákona č. 543/2002 Z.z. o ochrane prírody a krajiny v znení neskorších predpisov.
Z uvedeného vyplýva, že rozvojové aktivity sú z tejto lokality vylúčené.

2.2. Stručný opis aktuálneho stavu
Prírodná pamiatka je oplotená a označená tabuľami so štátnym znakom. Prevažnú časť oplotenej plochy tvorí rašelinisko s niekoľkými menšími vodnými plochami. Počas roka dochádza k zmenám výšky vodnej hladiny v závislosti od zrážkových pomerov a období sucha. Okolie územia je zalesnené predovšetkým borovicami, ktoré sa šíria aj do územia PP. Dochádza k šíreniu ďalších druhov drevín. Zatiaľ čo stav predmetov ochrany – druhov je v priaznivom stave, dochádza k zníženiu diverzity machovej vrstvy, pravdepodobne vplyvom depozície dusíka z atmosféry a zmenených svetelných pomerov.
2.3. Návrh zásad a opatrení využívania územia a jeho okolia z hľadiska cieľov ochrany
Stav rašeliniska je závislý najmä na zachovaní vodného režimu územia. Ako vyplýva z hydrogeologického a hydrologického výskumu v r. 2013-2014 (Malík, Gregor 2014) ide o prirodzené procesy, ktoré nedokážeme ovplyvniť priamymi zásahmi. Autori prieskumu navrhujú ako opatrenie ochranu územia pred ľudským zásahom ovplyvňujúcim drenážny charakter územia v území – odvodňovacie prvky, horizontálne vrty. Zmeny vodného režimu môže spôsobiť aj aktivácia svahovej deformácie. Preto treba chrániť územie pred ľudským zásahom v nižšie situovanom území ako je budovanie ciest v zárezoch do svahu, objektov spojených s odstraňovaním väčšieho objemu materiálu a pod. Jediným opatrením potrebným na udržanie súčasného stavu rastlinstva je pravidelné odstraňovanie samonáletových drevín a ich výmladkov. Čo sa týka zásahov na podporu populácií druhov rastlín a živočíchov, navrhujeme len sledovanie ich stavu, keďže v súčasnosti ho považujeme za priaznivý. V prípade zmien je potrebné navrhnúť opatrenia podľa konkrétnej situácie s ohľadom na nízku stabilitu územia a zraniteľný vodný režim. Navrhujeme zadanie výskumnej úlohy na dlhodobé sledovanie ďalších ekologických parametrov – zatienenie, charakter a chemizmus zrážok, vplyv globálnych zmien podnebia a ich vplyv na populácie vybraných druhov a biotopu samotného. Keďže jednou z možností ovplyvnenia stavu územia sú výruby okolitého lesa je potrebné sledovanie vplyvu lesných porastov v okolí územia na jeho stabilitu a vodný režim napríklad aj cestou modelovania rôznych situácií.
Pri vyhlasovaní územia bol zhotovený geometrický plán územia s vydelením vlastnej parcely pre územie, ktorý pri ďalších zmenách v katastri nehnuteľností nebol akceptovaný. Pre zjednodušenie stavu navrhujeme úpravu hraníc na hranicu tejto parcely.
3. Ciele starostlivosti a opatrenia na ich dosiahnutie
3.1. Stanovenie dlhodobých cieľov starostlivosti v nadväznosti na ekologicko-funkčné priestory
Dlhodobý cieľ:

1. Udržanie alebo zlepšenie priaznivého stavu predmetov ochrany územia. 

3.2. Stanovenie operatívnych cieľov v nadväznosti na ekologicko-funkčné priestory a zóny 

V území vymedzujeme 2 ekologicko-funkčné priestory (EFP):
EFP1 – samotné územie. Keďže ide o jediný biotop a druhy naň viazané, stanovujeme dlhodobé a operatívne ciele na základe analýzy jeho stavu.
EFP2 – lesy v ochrannom pásme. Keďže okolité porasty môžu ovplyvňovať stav územia, vymedzujeme aj pre OP samostatný ekologicko-funkčný priestor.
Operatívny cieľ 1.1: Udržať súčasný stav biotopu európskeho významu a populácií druhov, tvoriacich predmet ochrany územia.
Operatívny cieľ 1.2: Zvýšiť informovanosť obyvateľov Zázrivej a jej návštevníkov o hodnotách územia. 
3.3. Rámcové plánovanie a modely hospodárenia pre lesné biotopy

Vo vlastnom území sa nenachádzajú lesné biotopy, preto sa kapitola nespracováva.
3.4. Navrhované opatrenia, stanovenie harmonogramu ich plnenia, určenie subjektu zodpovedného za ich, stanovenie merateľných indikátorov ich plnenia
	Číslo opatrenia
	Opis opatrenia
	Výstup/

merateľný indikátor plnenia opatrenia
	Predpokladaný termín realizácie
	Zodpovednosť
	Predpokladaný spôsob financovania
	EFP

	1.Dlhodobý cieľ: Udržanie a zlepšenie priaznivého stavu predmetov ochrany územia 

	1.1. Operatívny cieľ: Udržať súčasný stav biotopu európskeho významu a populácií druhov, tvoriacich predmet ochrany územia

	Merateľný indikátor plnenia: udržaný priaznivý stav biotopu Ra3 a biotopov druhov 

	Opatrenia: 

	1.1.1.
	Výruby a vytrhávanie samonáletových drevín a výmladkov, odstránenie biomasy drevín z plochy, (opatrenie realizovať v priebehu augusta)
	Výmera biotopu bez výskytu samonáletov a výmladkov
	každoročne
	ŠOP SR
	ŠOP SR, ŠF
	EFP1

	1.1.2.
	Údržba oplotenia okolo prírodnej pamiatky
	Funkčné oplotenie a zachovaný priaznivý stav biotopu
	každoročne
	ŠOP SR
	ŠOP SR, ŠF
	EFP1

	1.1.3
	Zistenie vplyvu ekologických parametrov a ich zmien na predmety ochrany a realizácia navrhnutých opatrení – vytypovanie parametrov, ktoré môžu ovplyvňovať územie
	Zadefinované parametre ovplyvňujúce územie
	1. rok platnosti PS
	ŠOP SR
	ŠOP SR, ŠF
	EFP1, EFP2

	1.1.4.
	Realizácia výskumov zameraných na sledovanie vplyvu vytypovaných parametrov na predmety ochrany
	Záverečné správy z výskumov, ktoré hodnotia vplyv zmien na predmety ochrany
	Maximálne 5. rokov po schválení PS
	ŠOP SR, vysoké školy, SAV
	ŠOP SR, ŠF
	EFP1, EFP2

	1.1.5
	Realizácia opatrení v prípade, že ich potrebu ukážu výsledky výskumov v zmysle opatrenia 1.1.4. 
	Zrealizované opatrenia na zlepšenie stavu predmetov ochrany (fotografická dokumentácia pred a po zásahu)
	Na základe doporučení výskumov
	ŠOP SR
	ŠF
	EFP1

EFP2

	1.1.6.
	Zachovanie vodného režimu zabránením vybudovania odvodňovacích rýh, zárezov lesných ciest a výstavbe pod územím PP
	Výsledky pravidelných kontrol a stanoviská k zámerom v území
	priebežne
	ŠOP SR, orgány OP
	ŠOP SR
	EFP1, EFP2 a široké okolie územia

	1.1.7.
	Opakovanie hydrologického výskumu v území
	Správa z výskumu a porovnanie výsledkov
	Každých 10 rokov, prípadne podľa aktuálneho stavu
	ŠOP SR
	ŠOP SR, ŠF
	EFP1, EFP2

	1.1.8.
	Prerokovanie s vlastníkmi prispôsobenie hranice územia na hranicu parcely KN reg. „C“ č.1749, za účelom spresnenia a doplnenia legislatívneho zabezpečenia PP
	Dohoda s vlastníkmi
	Počas schvaľovania PS
	ŠOP SR
	ŠOP SR
	EFP1

	1.1.9.
	Vypracovanie projektu ochrany na zmenu hranice
	Projekt ochrany
	Do 2 rokov od schválenia PS
	ŠOP SR
	ŠOP SR
	EFP1

	1.1.10.
	Zápis zmeny v katastri nehnuteľností
	Zmena v KN
	Po schválení zmeny PP
	ŠOP SR
	ŠOP SR
	EFP1

	1.1.11.
	Návrh na doplnenie druhu vážky Leucorrhinia pectoralis do predmetu ochrany ÚEV Zázrivské lazy
	Zmena v SDF
	Termín dopĺňania SDF
	ŠOP SR
	ŠOP SR
	

	1.1.12.
	Monitoring predmetov ochrany, stav vodnej hladiny a šírenie sukcesných drevín v území
	Správy z monitoringu a záznamy v KIMS
	Každoročne
	ŠOP SR
	ŠOP SR
	EFP1

	1.2. Operatívny cieľ: Zvýšiť informovanosť obyvateľov Zázrivej a jej návštevníkov o hodnotách územia.

	Merateľný indikátor plnenia: zrealizované prednášky, vydané brožúrky a realizácia iných aktivít na zvýšenie povedomia o území

	Opatrenia:

	1.2.1
	Prednáškové cykly na školách spojené s výchovnými aktivitami
	Ponukové listy, prezentácie, prednášky podľa požiadaviek
	každoročne
	ŠOP SR, regionálne NGO
	ŠF
	

	1.2.2.
	V prípade záujmu, prednáškové aktivity pre dospelých
	Ponukové listy
	Priebežne podľa požiadaviek
	ŠOP SR, regionálne NGO
	ŠF
	

	1.2.3.
	Informovanie o území a priebehu programu starostlivosti v miestnej tlači
	články
	Počas schvaľovania PS a vždy po revízii územia
	ŠOP SR, miestne médiá 
	ŠF
	

	1.2.4.
	Zapojenie vlastníkov a užívateľov do starostlivosti o územie
	Aktívny manažment v území a jeho okolí s ohľadom na potreby územia
	každoročne
	ŠOP SR, regionálne NGO
	ŠF
	

	1.2.5.
	Vydanie propagačných materiálov
	Propagačné materiály o území
	2 roky po získaní financií
	ŠOP SR, regionálne NGO, 
	ŠF
	


4. Spôsob vyhodnocovania plnenia programu starostlivosti
Každé tri roky bude zvolaná revízia chráneného územia za účasti vlastníkov, užívateľov, správcov a zástupcov príslušných obcí. Prizvaní môžu byť aj vedci - znalci územia. Predmetom revízie bude:

1. zistenie stavu územia, 

2. zistenie stavu jednotlivých predmetov jeho ochrany, 

3. plnenie PS podľa jednotlivých navrhovaných opatrení. 

Výsledkom bude zápisnica s: 

1. výsledkami revízie – podľa hore uvedených bodov, 

2. pripomienkami zúčastnených k opatreniam, 

3. návrhmi zúčastnených k jednotlivým opatreniam,
4. prípadné návrhy nových opatrení,
5. zhodnotenie funkčnosti samotného programu starostlivosti a návrh na jeho pokračovanie alebo prepracovanie, prípadne dopracovanie,
6. stanovená bude zodpovednosť za ďalší priebeh realizácie PS, zapracovanie a realizáciu návrhov nových opatrení a úloh, prípadne zmenu jestvujúcich.
Revízia v prípade potreby môže byť zvolaná i častejšie, napr. v prípade zhoršenia stavu územia, zhoršenia stavu predmetov jeho ochrany, v prípade prírodných zmien, nepovolených zásahov a pod.
Ak je to potrebné pre stanovenie stavu predmetov ochrany, môže mať aj niekoľko etáp počas roka, vzhľadom na rozdielne životné cykly druhov a sezónne aspekty.

Žuffová Z., 1988: Epigeická makrofauna CHPV Bôrikova mláka, uložený na Správe NP Malá Fatra.

6. Prílohy:
6.1. Mapa predmetov ochrany.
6.2. Mapa identifikácie vlastnícko-užívateľských vzťahov (k. ú. Zázrivá).

a) 6.2.1. Na parcelách KN registra „C“.

b) 6.2.2. Na parcelách KN registra „E“.

6.3. Mapa využívania územia.
6.4. Mapa ekologicko-funkčných priestorov.
6.5. Mapa zón - zóny neboli v území definované, preto sa mapa nevypracováva.
6.6. Mapy navrhovaných opatrení starostlivosti na jednotlivých parcelách alebo jednotkách priestorového rozdelenia (JPRL, LPIS) 
6.7.1. Mapa návrhu zmeny hranice na hranicu parcely KN registra „C“ č. 1749.
6.7.2 Fotodokumentácia z územia 

Príloha č. 6.7.2 Fotodokumentácia z územia (Ing. Pavol Toman a RNDr. Anna Dobošová)

Obr. 1: Náhľad, značenie a oplotenie Prírodnej pamiatky Bôrická mláka.

Obr. 2: Náhľad, značenie a oplotenie Prírodnej pamiatky Bôrická mláka.

Obr. 3: Vodné plôšky.

Obr. 4: Prechodné rašelinisko s vachtou trojlistou.

Obr. 5: Kľukva močiarna.

Obr. 6: Vodná plôška s nátržnicou močiarnou.
Financované z prostriedkov Európskeho fondu regionálneho rozvoja (ERDF) v rámci projektu: Realizácia programu záchrany o PR Močiar a spracovanie programov starostlivosti o vybrané chránené územia v územnej pôsobnosti NP Malá Fatra

